OʻZBEKISTON RESPUBLIKASI DAVLAT HOKIMIYATI VA BOSHQARUV ORGANLARIDA ISH YURITISH VA IJRO NAZORATINI TASHKIL ETISH BOʻYICHA NORMATIV HUJJATLARNI TASDIQLASH HAQIDA
(resolution, 2022-04-05)

Vazirliklar va idoralar, davlat hokimiyati mahalliy organlari apparatlarida ijro intizomini mustahkamlash, ish yuritishni takomillashtirish, boshqaruvning barcha darajalaridagi rahbarlar va mutaxassislar javobgarligini oshirish maqsadida Vazirlar Mahkamasi qaror qiladi: 1. Quyidagilar: Qoraqalpogʻiston Respublikasi Vazirlar Kengashi, viloyatlar, shaharlar va tumanlar hokimliklari apparatlarida ish yuritish va hujjatlar ijrosini nazorat qilishni tashkil etish boʻyicha Yoʻriqnoma 1-ilovaga* muvofiq; Oʻzbekiston Respublikasi vazirliklari, davlat qoʻmitalari, idoralari, korporatsiyalari, konsernlari, uyushmalari, kompaniyalari va boshqa markaziy muassasalari apparatlarida ish yuritish va ijro nazoratini tashkil etish boʻyicha Namunaviy yoʻriqnoma 2-ilovaga muvofiq tasdiqlansin. 11. Oʻzbekiston Respublikasi Prezidentining, Oʻzbekiston Respublikasi Vazirlar Mahkamasining hujjatlari va topshiriqlari bajarilishini nazorat qilish hamda ularning ijro uchun yuborilishini, ular bajarilishining natijalari yuborilishini tashkil etish Oʻzbekiston Respublikasi Prezidentining “Ijro intizomi idoralararo yagona elektron tizimini joriy etish chora-tadbirlari toʻgʻrisida” 2017-yil 9-avgustdagi F-5017-son farmoyishiga muvofiq Ijro intizomi idoralararo yagona elektron tizimi orqali amalga oshiriladi. 2. Vazirliklar va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, oʻzlarining meʼyoriy hujjatlarini koʻrsatib oʻtilgan Yoʻriqnomalarga muvofiqlashtirsinlar hamda davlat hokimiyati va boshqaruv organlari va oʻzlariga qarashli tashkilotlarning barcha xodimlari tomonidan ularning bajarilishini taʼminlasinlar. 3. Oʻzbekiston SSR Ministrlar Sovetining “Oʻzbekiston SSR ministrliklari va idoralarida, Qoraqalpogʻiston ASSR Ministrlar Soveti, mehnatkashlar deputatlari mahalliy Sovetlari ijroiya komitetlarida, korxona va tashkilotlarda ish yuritish haqida Namunaviy instruksiya toʻgʻrisida” 1975-yil 16-dekabrdagi 667-son Qarori (OʻzSSR QT, 12-son, 57-modda) va Oʻzbekiston Respublikasi Vazirlar Mahkamasining “Oʻzbekiston Respublikasi viloyatlari, shaharlari va tumanlari hokimliklari apparatlarida ish yuritish boʻyicha Yoʻriqnoma toʻgʻrisida” 1994-yil 18-avgustdagi 424-son qarori oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Respublikasi Vazirlar Mahkamasi Umumiy boʻlimiga yuklansin. 1. Mazkur Namunaviy yoʻriqnoma Oʻzbekiston Respublikasining vazirliklari, davlat qoʻmitalari, idoralari, korporatsiyalari, konsernlari, uyushmalari, kompaniyalarida va boshqa markaziy muassasalarida* hujjatlarni tayyorlash qoidalari, usullari va jarayonlarini, ular bilan ishlash tartibini belgilaydi. 2. Ish yuritishning ahvoli uchun javobgarlik ishlar boshqarmasi, umumiy boʻlim, kanselyariyaga, kotibga; shaxsan — mazkur tarkibiy boʻlinmaning rahbari zimmasiga yuklanadi. Tarkibiy boʻlinmada hujjatlar bilan ishlash kotibga yoki ushbu ish uchun tayinlangan boshqa shaxsga yuklanadi. Ishlar boshqarmasi, umumiy boʻlim, kanselyariya tarkibiy boʻlinmalarda va tasarrufdagi tashkilotlarda hujjatlar bilan ishlashning tashkiliy va uslubiy rahbarligini amalga oshiradilar. 3. Yangi qabul qilingan xodimlar tarkibiy boʻlinmalar rahbarlari tomonidan apparat tuzilmasi bilan, belgilangan ish tartibi va tashkilotda ish yuritish boʻyicha yoʻriqnoma bilan tanishtirilishi kerak. 4. Boshqaruv hujjatlarining tarkibi: tashkilotlarning vakolatlari va funksiyalari bilan; boshqaruv funksiyalarini amalga oshirish boʻyicha boshqaruv harakatlari doirasi bilan; masalalarni (yakka boshchilik yoki kollegial holda) hal qilish tartibi bilan; ustavlar, nizomlar va boshqa meʼyoriy hujjatlar bilan tasdiqlangan bir yoki turli darajadagi boshqaruv tashkilotlari oʻrtasidagi oʻzaro aloqalarning hajmi va xususiyati bilan belgilanadi. 5. Tashkilotlar hujjatlarining qoʻllanilayotgan shakllari sonini qisqartirish maqsadida tashkilotlarning funksiyalari va vazifalarini amalga oshirish uchun zarur va yetarli boʻlgan hujjatlarning tarmoq tabellarini ishlab chiqadilar. Tabelga anʼanaviy hujjatlar ham, hisoblash texnika vositalari bilan yaratiladigan hujjatlar ham kiritiladi. Tabel tashkilot, uning tarkibiy boʻlinmalari toʻgʻrisidagi nizomlar (ustavlar) hamda lavozim yoʻriqnomalari asosida tuziladi. Tabelni tuzishda, shuningdek hujjatlar nomenklaturasi, saqlash muddati koʻrsatilgan hujjatlar roʻyxati doimiy va vaqtincha muddatlarda saqlanadigan hujjatlar yigʻmajildlari roʻyxatlaridan foydalanilishi mumkin. Tabel uni tuzish uchun masʼul shaxs tomonidan imzolanadi va rahbar tomonidan tasdiqlanadi. Tabelni yuritish, unga oʻzgartirishlar kiritish ishlar boshqarmasi, umumiy boʻlim, kanselyariya, kotib tomonidan amalga oshiriladi. Tabelda koʻrsatilmagan hujjatlarni tuzish taqiqlanadi. 6. Hujjatlar tegishli blankalarga yoziladi. Tashkilotlarning blanklaridagi doimiy rekvizitlari davlat tilida yoziladi. 7. Hujjat muallifi tashkilot nomi va uning kodi tashkilot toʻgʻrisida nizom (ustav)ga korxonalar va tashkilotlar umumiy klassifikatoriga muvofiq koʻrsatiladi. Ular, qoidaga koʻra, blankni tayyorlashda yozdirilgan boʻlishi kerak. 8. Har bir hujjatda (xatlardan tashqari) uning turi (qaror, farmoyish, buyruq, bayonnoma, maʼlumotnoma va shu kabilar) koʻrsatilishi kerak. 9. Aksariyat hujjatlar uchun hujjat mazmunini aks ettiruvchi qisqa va aniq sarlavha boʻlishi shart. Masalan: buyruq (nima toʻgʻrisida?) “korxona tashkil etish toʻgʻrisida”; bayonnomasi (nimaning?) “ilmiy kengash majlisining”. A5 (148x210) oʻlchamdagi hujjatlarda va telegrammalarda matnga sarlavha qoʻyilmasligi mumkin. 10. Hujjat mazmuni imkoni boricha loʻnda, qisqa iboralar bilan, qiyin boʻlmagan soʻz tuzilishida bayon etiladi. Qisqartirish Davlat organlari. jamoat tashkilotlari va muassasalar nomlarini yozish boʻyicha maʼlumotnomaga muvofiq qoʻllaniladi. Agar matnda familiyalar, geografik nomlar yoki ayrim maʼmuriy-hududiy birliklar sanab oʻtilsa, ular alfavit tartibida joylashtiriladi. Agar uzluksiz bogʻlangan matn bir nechta qarorlar, xulosalardan iborat boʻlsa, uni arab raqamlari bilan raqamlanadigan boʻlimlarga, kichik boʻlimlarga, bandlarga ajratish lozim. Hujjatlar matnlarini ikki qismga ajratish tavsiya etiladi: birinchi qismda hujjat tuzishning asoslari yoki sabablari koʻrsatiladi, ikkinchisida — qarorlar, farmoyishlar, takliflar, fikrlar, xulosalar, iltimoslar bayon etiladi. Agar hujjat mazmunini tushuntirish va asoslash zarurati boʻlmasa, matn bitta xulosa qismdan iborat boʻlishi mumkin: buyruqlar taʼkidlash qismisiz qaror qismi, xatlar — tushuntirishsiz iltimos qismi va shu kabilar. Hujjatning uzluksiz bogʻlangan matni doimiy axborotni saqlovchi va uzluksiz axborotlarni kiritish uchun boʻsh joylar trafaret asosida tuzilgan boʻlishi mumkin. Bayonnoma matni uchinchi shaxs nomidan (“eshitdilar”, “soʻzga chiqdilar”, “qaror qildilar”) koʻplik sonda bayon qilinadi, nutqlar mazmuni uchinchi shaxs nomidan birlik sonda bayon qilinadi. 11. Huquqlar va majburiyatlarni belgilab beruvchi (nizom, yoʻriqnoma va boshqa), shuningdek faktlarni bayon etish yoki baholashda (dalolatnoma, maʼlumotnoma va boshqa) iborat boʻlgan hujjatlarda matnni uchinchi shaxs nomidan birlik yoki koʻplik sonda (“boʻlim funksiyalarni amalga oshiradi”, “birlashma tarkibiga kiradi”, “komissiya belgiladi”) bayon qilish shakli ishlatiladi. 12. Xatlarda quyidagi bayon etish shakllaridan foydalaniladi: birinchi shaxs nomidan koʻplik sonda (“joʻnatishni soʻraymiz”, “koʻrib chiqish uchun joʻnatmoqdamiz”); birinchi shaxs nomidan birlik sonda (“zarur deb hisoblayman”, “ajratishni soʻrayman”); uchinchi shaxs nomidan birlik sonda (“vazirlik qarshi emas”, “Oʻzdavstandart” markazi amalga oshirsa boʻladi deb hisoblaydi”) 13. Telegrammalar matnlari aloqaning abonentlik punkti (viloyat hokimliklari va MDH mamlakatlari poytaxtlari) orqali joʻnatilganda toʻliq matn bilan yoziladi, aloqaning pochta boʻlimi orqali boshqa xat oluvchilarga (tumanlarga va xususiy shaxslarga) joʻnatilganda esa, telegramma matnida imkon boricha olmoshlar, qoʻshimchalar, koʻmakchilar qoldiriladi, agar bunda mazmun buzilmasa. Raqamli maʼlumotlar, buzilishiga yoʻl qoʻymaslik uchun, soʻzlar bilan yoziladi. Telegramma matnining oxirida uni roʻyxatga olish raqami koʻrsatiladi, uning oldiga “raqami” soʻzini almashtiruvchi “RQ” harflari qoʻyiladi. 14. Agar hujjatda matnda qayd etilgan ilova boʻlsa, u holda ilovalar borligi toʻgʻrisidagi belgi quyidagi shakl boʻyicha rasmiylashtiriladi: Ilova: 10 varaqda, 2 nusxada. Agar hujjatda matnda koʻrsatilmagan ilova boʻlsa, ularning nomi har bir ilovadagi varaqlar soni va nusxalar soni koʻrsatilgan holda sanab oʻtilishi kerak. Masalan: Ilova: 1. Yangi oʻquv yiliga maktablarning tayyorgarligi toʻgʻrisida maʼlumotnoma 8 varaqda, 2 nusxada. 2. Maktablar roʻyxati 3 varaqda, 2 nusxada. Agar hujjatga ilovasi bor boshqa hujjat ilova qilinsa, u holda ilovaning borligi toʻgʻrisidagi belgi quyidagi shakl boʻyicha rasmiylashtiriladi: Ilova: Mamlakatlararo munosabatlar masalalari boʻyicha doimiy komissiyaning 1998-yil 25-yanvardagi xulosasi va unga ilova, jami 21 varaqda, 2 nusxada. Agar ilova hujjatda koʻrsatilgan barcha manzillarga joʻnatilmayotgan boʻlsa, u holda ilovalarning borligi toʻgʻrisidagi belgi quyidagi shaklda rasmiylashtiriladi: Ilova: 5 varaqda, 2 nusxada — birinchi manzilga. Agar ilova broshyuralangan boʻlsa, u holda varaqlar soni koʻrsatilmaydi. 15. Hujjatlar manzillarga joʻnatilayotganda quyidagi qoidalarga rioya qilinishi kerak: hujjatlar tashkilotlarga, ularning tarkibiy boʻlinmalariga yoki aniq shaxsga joʻnatiladi; tashkilot nomi va tarkibiy boʻlinma bosh kelishikda, lavozim va familiyasi esa, joʻnalish kelishigida koʻrsatiladi, masalan: Elektrmexanika zavodi Rejalashtirish boʻlimi Katta iqtisodchi K.X. Ziyoyevga; hujjat tashkilot rahbariga joʻnatilganda tashkilot nomi oluvchi lavozimining tarkibiga kiradi, masalan: “Oʻzgiproqishloqqurilish” instituti direktori S.K.Qayumovga; agar hujjat bir turdagi bir nechta tashkilotlarga joʻnatilayotgan boʻlsa, u holda ularni umumlashgan holda koʻrsatish lozim, masalan: Bosh boshqarmalar, boshqarmalar va boʻlimlar boshliqlariga; hujjatni oluvchilar toʻrttadan oshmasligi kerak. “Nusxa” soʻzi ikkinchi, uchinchi va toʻrtinchi oluvchilar oldida koʻrsatilmaydi; hujjatni toʻrttadan koʻp manzilga joʻnatilganda tarqatish (yuborish) roʻyxati tuziladi va har qaysi hujjatda faqat bitta oluvchi koʻrsatiladi; hujjatni xususiy shaxsga joʻnatganda avval pochta manzili, keyin ismi va otasining ismi (bosh harflari), familiyasi yoziladi, masalan: 700000, Toshkent sh., Hamid Olimjon koʻchasi, I, 5-xonadon T.A.Ahmadovga. 16. Hujjatlardagi sana ikki usuldan biri bilan rasmiylashtiriladi. Masalan: 1999-yil 12-yanvar — yoki 99.12.01. Birinchi usul moliyaviy tusdagi maʼlumotlardan iborat boʻlgan hujjatlar matnida sana koʻrsatilganda koʻproq qoʻllaniladi, ikkinchisi — hujjatlarga sana qoʻyilganda, hujjatlarga rezolyutsiyalar, vizalar, bajarilganligi haqida belgilar qoʻyilganda. 17. Hujjat tashkilot rahbar xodimlari tomonidan yoki amaldagi qonunchilikka yoki boshqa huquqiy hujjatlar (nizom yoki tashkilot ustavi)da belgilangan ularning vakolatlariga muvofiq boshqa mansabdor shaxslar tomonidan imzolanadi. “Imzo” rekviziti tarkibiga: hujjatni imzolayotgan shaxsning amaldagi lavozimi nomi, uning shaxsiy imzosi va imzosining yoyilmasi (ismi, otasining ismi bosh harflari va familiyasi) kiradi. Hujjatlarni “uning oʻrniga” degan old koʻmakchi, shuningdek lavozimi nomi oldiga qiya chiziq bilan imzolashga yoʻl qoʻyilmaydi. Ikki mansabdor shaxsning imzolari kollegial organlar hujjatlariga qoʻyiladi. Qarorlar va bayonnomalarni kollegial organning rahbari va kotibi tomonidan imzolash tavsiya etiladi. Kollegial organlarda yakka boshchilik tartibida qabul qilinadigan farmoyishlarda bitta imzo boʻladi. Ikki yoki undan ortiq imzolar, agar hujjat mazmuni uchun bir nechta shaxslar (masalan, dalolatnomalar, moliya hujjatlari, bir nechta tashkilotlardan chiquvchi hujjatlar) javobgar boʻlgan taqdirda qoʻyiladi. Komissiya tomonidan tayyorlangan hujjatlarda uni tayyorlagan shaxslar lavozimi emas, balki komissiya tarkibidagi vazifalari taqsimlanishi koʻrsatiladi. Masalan: Komissiya raisi imzo V.V.Mahmudov Komissiya aʼzolari imzolar A.I.Akimov, R.S.Abdurahmonov Hujjat bir necha mansabdor shaxslar tomonidan imzolanganda ularning imzolari egallab turgan lavozimlariga muvofiq bittasining ostida boshqalari navbat bilan joylashadi. Masalan: Hujjat lavozimlari teng bir nechta shaxslar tomonidan imzolanganda ularning imzolari bir qatorda joylashadi: 18. Kelishish hujjat loyihasini dastlabki koʻrib chiqish va baholash usuli hisoblanadi. Kelishish tashkilot ichida ham (turli tarkibiy boʻlinmalar va mansabdor shaxslar bilan) uning tashqarisida ham (hujjat loyihasidagi masalalarga ularning vakolatlariga muvofiq bevosita munosabati boʻlgan boʻysunuvchi va boʻysunmaydigan tashkilotlar bilan) amalga oshirilishi mumkin. Hujjat loyihasini ichki kelishuv imzolovchining shaxsiy imzosi va imzolash sanasini oʻz ichiga olgan viza bilan rasmiylashtiriladi. Zarur boʻlgan hollarda imzolovchining lavozimi koʻrsatilishi mumkin. Uning imzolarini (ismi, otasi ismining bosh harflari, familiyasi) kengaytirib yozish shart, masalan: Yuridik boʻlim boshligʻi imzo S.K Maxsumov 99.24.01. Hujjat loyihasi boʻyicha mulohazalar va qoʻshimchalar alohida varaqda bayon qilinadi, bu toʻgʻrida loyihada tegishli belgi qoʻyiladi. Vizalar hujjatlarning tashkilotda qoldirilayotgan nusxalariga, old tomoniga, imzo ostiga qoʻyiladi. Vizalar hujjatlarning tashkilotda qoldirilayotgan nusxalariga, old tomonga, imzo ostiga qoʻyiladi. 19. Tashqi kelishuv kelishish ustxati, kelishuv toʻgʻrisidagi maʼlumotnoma, kelishuv varagʻi yoki kollegial organ majlisida hujjat loyihasi muhokamasining bayonnomasini taqdim etish bilan rasmiylashtirilishi mumkin. Kelishish ustxati “Kelishilgan” soʻzidan, hujjat kelishib olinadigan shaxs lavozimining nomi (tashkilot nomi bilan birgalikda), shaxsiy imzosi, uning yoyilmasi va sanasidan iborat boʻladi. Masalan: Agar kelishuv kollegial organ yoki xat vositasida amalga oshirilsa, u holda kelishuv ustxati quyidagi shaklda rasmiylashtiriladi: Kelishuv ustxatlari “Imzo” rekvizitlaridan pastga yoki kelishuvning alohida varagʻiga joylashtiriladi. Kelishuv varagʻi hujjat mazmuni bir necha tashkilot manfaatlariga daxldor boʻlgan hollarda tuziladi, bu haqda ustxat oʻrniga belgi qoʻyiladi. 20. Tasdiqlanishi kerak boʻlgan hujjat imzolangan, tasdiqlangan vaqtdan boshlab yuridik kuchga kiradi. Hujjatlar tashkilot rahbari tomonidan yoki tasdiqlanadigan hujjatlarda bayon etilgan masalalarni hal qilish vakolatiga kiradigan yuqori rahbar tomonidan tasdiqlanadi. Agar hujjat aniq mansabdor shaxs tomonidan tasdiqlansa, tasdiqlash ustxati “TASDIQLAYMAN” soʻzidan, hujjatni tasdiqlayotgan shaxs lavozimining nomi, shaxsiy imzosi, imzosining yoyilmasi va sanasidan iborat boʻladi. Masalan: Hujjat yuqori yoki begona tashkilot rahbari tomonidan tasdiqlanganda lavozim nomiga tashkilot nomi qoʻshiladi, masalan: Agar hujjat qaror, buyruq, bayonnoma bilan tasdiqlanayotgan boʻlsa, u holda tasdiqlash ustxati “TASDIQLAYMAN” soʻzidan, sanasi va tartib raqami koʻrsatilgan bosh kelishikdagi hujjat nomidan iborat boʻladi. Masalan: Tasdiqlash ustxati hujjatning yuqori oʻng burchagida boʻladi. 21. Pul mablagʻlari va moddiy boyliklarning sarflanishi faktlarini qayd qiluvchi mansabdor shaxslarning huquqlarini tasdiqlovchi, shuningdek huquqiy hujjatlarda nazarda tutilgan hujjatlarda javobgar shaxsning imzosi gerbli muhr bilan tasdiqlanadi. Muhr bosilganda u hujjatni imzolovchi shaxsning lavozimi nomining bir qismini qoplab turishi kerak. Muhr saqlanadigan joy va uni saqlash uchun javobgar shaxs tashkilot rahbari tomonidan aniqlanadi. 22. Tashkilot faqat tashkilotning oʻzida tayyorlangan hujjatlardan nusxa berishi mumkin (bu qoida arxiv muassasalari va notariatga qoʻllanmaydi). Fuqarolarni ishga, oʻqishga qabul qilish, ularning mehnat, turar-joy va boshqa huquqlarini qondirishga taalluqli ishlarni hal qilishda, shaxsiy hujjat yigʻmajildlarini shakllantirishda tashkilot boshqa tashkilotlar tomonidan berilgan va amaldagi qonunchilikka muvofiq masalalarni hal qilish uchun zarur boʻlgan (olingan maʼlumot toʻgʻrisidagi diplomlar, guvohnomalar nusxalari) hujjatlar nusxalarini tayyorlashi mumkin. Hujjat nusxasi tashkilot rahbari yoki tarkibiy boʻlinma rahbari ruxsati bilan tayyorlanadi va beriladi. Hujjatdan toʻliq shu jumladan blank elementlaridan nusxa koʻchirish qoʻlda yozish, mashinkada koʻchirish usullari yoki tezkor matbaa vositalari bilan amalga oshiriladi. Hujjat nusxasining birinchi varagʻiga “nusxa” belgisi qoʻyiladi. Tasdiqlovchi yozuv: toʻgʻri, lavozimining nomi, tasdiqlovchi shaxsning shaxsiy imzosi, uning ismi va otasi ismining bosh harflari va familiyasi, nusxa tasdiqlangan sana shakli boʻyicha toʻldiriladi. Masalan: Kadrlar boʻlimi inspektori 99.25.01. imzo M. T. Toʻrayeva Hujjatdan olingan nusxalarni boshqa tashkilotlarga joʻnatishda yoki uni qoʻlga berishda tasdiqlovchi imzo muhr bilan tasdiqlanishi kerak. Chiquvchi hujjatning (joʻnatilgan) koʻchirilgan nusxasi hujjatni tuzgan shaxslarning vizalarini va hujjat kelishib olingan shaxslar vizalarini oʻz ichiga oladi. Unga asl nusxani imzolashdagi barcha tuzatishlar kiritiladi. Blank matni takror qoʻyilmaydi, uning oʻrniga imzolangan sana va roʻyxatga olish indeksi qoʻyiladi. Asl nusxadagi imzo faksimil vositasida tiklanmaydigan hujjatlar nusxalari muhr bilan tasdiqlanadi. Koʻpaytirilgan nusxada buyurtmaning tartib raqami va adadi koʻrsatiladi. 23. Hujjatni ijro etish boʻyicha koʻrsatmalar rezolyutsiya shaklida beriladi, uning tarkibiga quyidagi majburiy elementlar kirishi kerak: ijrochi (yoki ijrochilar)ning familiyasi, topshiriqning mazmuni, ijro muddati (zarur hollarda). Rezolyutsiya imzolanadi va sana qoʻyiladi. Masalan: A. A. Maksimovga Mahsulotlarni sotish rejasini 1999-yil 21-yanvargacha tayyorlashingizni soʻrayman. Mirzaboyev 99.02.02. Rezolyutsiya, qoidaga koʻra, hujjatning yuqori qismiga “oluvchi” rekvizitining ostiga qoʻyilishi kerak. 24. Har bir hujjatda bevosita ijrochi toʻgʻrisidagi belgi boʻlishi kerak. Hujjatni ijro etuvchi (tuzuvchi)ning familiyasi va uning xizmat telefoni raqami hujjat oxirgi varagʻining old tomoniga yoki, joy boʻlmaganda, orqa tomonining pastki chap burchagiga qoʻyiladi. Masalan: Azimbekov 44-15-20 25. Hujjatlarni qabul qilish va dastlabki ishlash markazlashtirilgan holda ishlar boshqarmasi, umumiy boʻlim, kanselyariya yoki kotib tomonidan amalga oshiriladi. Hujjatlar solingan konvertlar, shu jumladan buyurtma konvertlar ham ochiladi, shu bilan birga unda hujjatlar (ilovalari ham) borligi tekshiriladi. Hujjatlar yetishmasligi yoki yaroqsizlanganligi aniqlanganda ikki nusxada dalolatnoma tuziladi, ulardan biri umumiy boʻlim, kanselyariya, kotibda qoladi, ikkinchisi paket kelgan tashkilotga joʻnatiladi. Adashib joʻnatilgan hujjatlar, hujjatga birga kelgan konvertni ilova qilgan holda, belgilangan joyiga yangi konvertlarda joʻnatiladi yoki yuboruvchiga qaytariladi. Kelib tushgan hujjatlar konvertlari (shu jumladan jismoniy va yuridik shaxslarning murojaatlari) joʻnatuvchining manzilini, hujjatning joʻnatilgan va olingan vaqtini, shuningdek shaxsiy yoki pulini toʻlab olinadigan hujjatlarni faqat konverti boʻyicha aniqlash mumkin boʻlgan hollarda yoʻq qilinmaydi. Olingan hujjat birinchi varagʻining pastki qismiga roʻyxatga olish shtampi qoʻyiladi, unda oluvchi tashkilotning qisqartirilgan nomi, hujjatning kelib tushgan sanasi va uning indeksi boʻladi. “Shaxsan” ustxatli yoki jamoat tashkilotlari nomiga yoʻllangan hujjatlar ochilmaydi va belgilangan oluvchiga beriladi. Mashinada oʻqiladigan hujjatlar kelib tushganda, qoʻshib yuborilgan hujjatlar ishlanadi, mashinada oʻqiladigan materiallar joylangan idishi ochilmasdan hisoblash markazi (HM)ga beriladi. 26. Dastlabki koʻrib chiqish ularning mazmunini baholashdan kelib chiqqan holda, tashkilotda belgilangan vazifalar taqsimoti asosida amalga oshiriladi. Bevosita tarkibiy boʻlinmalarga yoki mansabdor shaxslarga yoʻllangan hujjatlar dastlabki koʻrib chiqishlarsiz belgilangan oluvchiga beriladi. Jismoniy va yuridik shaxslarning murojaatlari bunday murojaatlarni koʻrib chiqish boʻyicha maxsus boʻlinmalarga yoki ishlar boshqarmasi, umumiy boʻlim, kanselyariya (kotib)ga beriladi. Jismoniy va yuridik shaxslarning murojaatlari bilan ishlashni tashkil etish, shuningdek tashkilotlar rahbarlari tomonidan jismoniy shaxslar va yuridik shaxslarning vakillarini qabul qilishni tashkil etish tartibi alohida Nizom bilan belgilanadi. Tashkilot rahbariyatiga yoki aniq mansabdor shaxs va tarkibiy boʻlinma koʻrsatilmasdan yuborilgan hujjatlar dastlab ishlar boshqarmasi, umumiy boʻlim, kanselyariyada, kotib tomonidan koʻrib chiqiladi. Oʻzbekiston Respublikasi Prezidenti Apparati, Oʻzbekiston Respublikasi Vazirlar Mahkamasi va yuqori organlardan olingan tashkilot faoliyatining asosiy masalalari boʻyicha axborotlar mavjud boʻlgan rahbariyat qarorini talab etuvchi koʻrib chiqish uchun rahbariyatga hujjatlar beriladi. Qolgan hujjatlar ishlar boshqarmasi, umumiy boʻlim, kanselyariya, kotib tomonidan dastlabki koʻrib chiqishdan keyin rahbar oʻrinbosarlariga, ular oʻrtasida vazifalarning taqsimlanishiga muvofiq yoʻllanadi. 27. Hujjatlarni ishlab chiqish va ijro etuvchilarga berish ularning kelib tushgan kunida yoki ish vaqti boʻlmagan vaqtda kelib tushganda birinchi ish kunida amalga oshirilishi kerak. Bir nechta tarkibiy boʻlinmalar tomonidan ijro etiladigan hujjatlar ularga navbat bilan yoki bir vaqtning oʻzida nusxalarda beriladi. Hujjatning asli rezolyutsiyada birinchi atalgan masʼul ijrochiga beriladi. Hujjatlarni koʻpaytirish zarurati va nusxalar soni ijroni tashkil etuvchi shaxs tomonidan aniqlanadi. Kelgan hujjatni shoshilinch ravishda ijro etish zarurati tugʻilganda tashkilot rahbari koʻrib chiqqungacha uning mazmuni bilan ijrochini tanishtirib chiqishga yoʻl qoʻyiladi. Oʻzbekiston Respublikasi Prezidenti Apparati, Oʻzbekiston Respublikasi Vazirlar Mahkamasidan olingan hujjatlar hujjat olingandan soʻng bir soat mobaynida ijro etuvchilarga beriladi. 28. Hujjatlarni ishlash va joʻnatish amaldagi pochta qoidalariga muvofiq, markazlashtirilgan holda ishlar boshqarmasi, umumiy boʻlim, kanselyariya, kotib tomonidan amalga oshiriladi. Konvertga joylashtirishdan avval hujjatlarning toʻgʻri rasmiylashtirilganligi, ilovalarning borligi, nusxalar sonining oluvchilar soniga muvofiqligi tekshiriladi. Toʻliq rasmiylashtirilmagan yoki notoʻgʻri rasmiylashtirilgan hujjatlar puxta ishlash uchun ijrochiga qaytarilishi kerak. 29. Buyurtma xat-xabarga joʻnatish roʻyxati tuziladi, unga ekspeditsiya xodimi oʻzining familiyasi va joʻnatish sanasini qoʻyadi. Mashinada oʻqiladigan hujjatlarni joʻnatish yozuv manbalari va ularga yozilgan axborotlarni saqlashning texnik talablariga muvofiq holda oʻrab-joylab amalga oshiriladi. Mashinada oʻqiladigan hujjatlarni joʻnatish ilova xati bor boʻlganda amalga oshiriladi. Ilova xat nusxasi umumiy asoslarda yigʻmajildga tikiladi. Joʻnatish uchun kelib tushadigan hujjatlar oʻsha kunning oʻzida yoki kelgusi ish kunidan kechiktirmasdan ishlanishi va joʻnatilishi kerak. 30. Tarkibiy boʻlinmalar oʻrtasida hujjatlarni berish tarkibiy boʻlinmalar inspektorlari (kotiblari) yoki ish yuritish uchun masʼul shaxslar orqali amalga oshiriladi. Hujjatlar tegishli belgi qoʻyilgan holda, roʻyxatga olingan shaklda beriladi. 31. Hujjatlar sonini hisobga olish. Tashkilotlar hujjatlarni (ayrim tarkibiy boʻlinmalar va hujjatlar turkum boʻyicha) ham toʻliq, ham tanlab hisobga olib boriladi. Jismoniy va yuridik shaxslarning murojaatlari mustaqil ravishda hisobga olinadi. Hujjatlar sonini hisoblab chiqishda har qaysi nusxa, shu jumladan koʻpaytirilgan va mashinada yozilganlari ham, bir birlik sifatida qabul qilinadi. Tezkorlik bilan koʻpaytirish xizmatlarida va mashinkada yozish shuʼbalarida hujjatlardan olinayotgan nusxalari hisobga olib boriladi. Hujjatlar sonini hisoblash, hisobga olish kartochkalari va hisobga olish jurnallari boʻyicha amalga oshiriladi. Hujjatlar bilan avtomatlashgan tizim boʻyicha ishlanganda — tegishli shakllar boʻyicha hisobga olib boriladi. Hujjatlarni hisobga olish natijalari ishlar boshqarmasi, umumiy boʻlim, kanselyariya, kotib tomonidan umumlashtiriladi va hujjatlar bilan ishlashni takomillashtirish yuzasidan chora-tadbirlar ishlab chiqish uchun tashkilot rahbariyatiga taqdim etiladi. 32. Hujjatlar bilan ishlashning avtomatlashgan texnologiyasi hujjatlarni avtomatlashgan ishlashni yaratish va joriy etish hamda shaxsan birkitilgan EHM va avtomatlashgan ish joyi (AIJ)dan foydalangan holda boshqa vazifalarni hal qilish yoʻli bilan amalga oshiriladi. Bunda hisoblash texnika vositalarining oʻzaro maʼlumotlarning va markazlashtirilgan bazalari (banklari) bilan axborot-texnikaviy jihatdan muvofiqligi taʼminlanishi kerak. 33. Hujjat indeksida uning tarkibiy qismlarining quyidagi izchilligiga rioya qilinadi: roʻyxatdan oʻtkazish tartib raqami, yigʻmajildlar nomenklaturasi boʻyicha indeksi, xat-xabarlarning, ijrochilarning foydalaniladigan klassifikator boʻyicha indeksi. Bir nechta tashkilotlar tomonidan birgalikda tuzilgan hujjatlarga yagona sana (hujjatni imzolashning eng oxirgi sanasi) koʻrsatiladi va hujjatga har qaysi tuzuvchi tashkilot tomonidan berilgan roʻyxatdan oʻtkazish tartib raqami qoʻyiladi. Raqamlar hujjatda mualliflar koʻrsatmasi tartibida qiya chiziq orqali yoziladi (chapdan oʻngga). Kelgan hujjatning indeksi va sanasiga daliliy izoh javob berilayotgan hujjatda koʻrsatilgan indeks va sanadan iborat boʻladi. 34. Bajarish va hisobga olishni talab qiladigan barcha hujjatlar — tashkilot ichida tuziladigan va foydalaniladigan hujjatlar ham, boshqa tashkilotlarga yoʻllanadigan hujjatlar ham; yuqori tasarrufidagi va boshqa tashkilotlardan hamda xususiy shaxslardan kelgan barcha hujjatlar roʻyxatga olinishi kerak. Mashinkada yozilgan (qoʻlyozma) hujjatlar ham, hisoblash texnika vositalarida tuzilgan (mashinada oʻqiladigan, mashinagrammalar) ham roʻyxatga olinishi kerak. Hujjatlar tashkilotda bir marta: kelib tushganlari — kelib tushgan kuni, tuzilganlari — imzolangan yoki tasdiqlangan kuni roʻyxatga olinadi. Roʻyxatdan oʻtkazilgan hujjat bir boʻlinmadan boshqasiga berilganda u qayta roʻyxatga olinmaydi. 35. Hujjatlarni roʻyxatga olish, hujjatlarning yoʻllanishi, muallifi va mazmunidan qatʼi nazar, turkumlar doirasida amalga oshiriladi. Masalan, asosiy faoliyat boʻyicha buyruqlar, shaxsiy tarkib boʻyicha buyruqlar, hayʼat qarorlari, taftishlar dalolatnomalari, moddiy-texnika taʼminoti uchun buyurtmanomalar alohida roʻyxatga olinadi. Hujjatlarga roʻyxatdan oʻtkazish (olish) tartib raqamlari har qaysi roʻyxatga olish turkumlari doirasida beriladi. Hujjatni roʻyxatga olish joyi Ish yuritish yoʻriqnomasida yoki tashkilot hujjatlari tabelida belgilanadi. 36. Hujjatlarni roʻyxatdan oʻtkazish-nazorat kartochkalari (RONK) yoki jurnallarda roʻyxatga olinadi. Kartochkalar va jurnallar roʻyxatga olishning quyidagi majburiy rekvizitlar tarkibiga ega boʻlishi kerak: hujjatning muallifi (korrespondent), nomi, hujjat sanasi, hujjat indeksi (tashkilotga kelib tushuvchi hujjatlar uchun hujjatning kelib tushish sanasi va indeksi), hujjat sarlavhasi yoki uning qisqacha mazmuni, rezolyutsiyasi (ijrochi, topshiriq mazmuni, muallif, sana), ijro etish muddati, ijro etilganligi haqidagi belgi (masalaning hal qilinish mohiyati boʻyicha qisqacha yozuv, amalda ijro etilish sanasi va javob — hujjatning indeksi), yigʻmajild tartib raqami. Avtomatlashtirilgan tizimda hujjatlarni roʻyxatdan oʻtkazish majburiy rekvizitlarni roʻyxatga olish bazasida qurilgan mashinaga moʻljallangan roʻyxatdan oʻtkazish-nazorat kartochkalaridan foydalangan holda yoki ularni hujjatdan toʻgʻridan-toʻgʻri kiritish yoʻli bilan amalga oshiriladi. Majburiy rekvizitlar tarkibi zarur holda boshqa rekvizitlar bilan ham toʻldirilishi mumkin, masalan: ijro etuvchilar, ijrochining hujjatni olgandagi tilxati, ijrochining borishi, ilova va boshqalar. Roʻyxatdan oʻtkazish shakllarida rekvizitlarning joylashish va kartochkaning orqa tomonidan foydalanish tartibini tashkilotning oʻzi belgilaydi. Roʻyxatdan oʻtkazish-nazorat kartochkalari nusxalari soni hujjat ijro etiladigan va nazorat qilinadigan tarkibiy tuzilmalardagi maʼlumot va nazorat kartochkalari soni bilan aniqlanadi. Javob hujjatlarni roʻyxatdan oʻtkazish harakatchan hujjatlarni roʻyxatdan oʻtkazish shakllarida amalga oshiriladi. Javob hujjatga tegishli roʻyxatga olish massivi doirasida mustaqil roʻyxatdan oʻtkazish tartib raqami beriladi. Oʻzbekiston Respublikasi Prezidenti Apparati, Vazirlar Mahkamasidan kelgan hujjatlarga javoblarda javobi joʻnatilayotgan hujjatdagi tartib raqami va sana koʻrsatiladi. “Hujjatning nomi” ustuni roʻyxatdan oʻtkazilayotgan hujjatning nomiga muvofiq toʻldiriladi. Xatlar roʻyxatdan oʻtkazilganda ustun toʻldirilmaydi. Kelib tushuvchi hujjatni roʻyxatdan oʻtkazishda “Muallif” (korrespondent) ustuniga tashkilot (shaxs) — hujjat muallifi nomi yoziladi. Joʻnatilayotgan hujjatlarni roʻyxatdan oʻtkazishda tashkilot (shaxs) — korrespondent nomi yoziladi. Tashkilot nomini qisqargan holda qoʻllashga yoʻl qoʻyiladi. “Hujjatning sanasi” ustunida hujjatga tashkilot — muallif tomonidan berilgan sana koʻrsatiladi, u uch juft arab raqamida oʻtkaziladi. “Hujjatning indeksi” ustuniga kelib tushgan yoki joʻnatiladigan hujjatdan muallif — tashkilot tomonidan hujjatga berilgan indeks koʻchiriladi. “Hujjatning kelib tushgan sanasi” ustunida hujjatning tashkilotga kelib tushgan sanasi koʻrsatiladi, roʻyxatdan oʻtkazish shtampidan uch juft arab raqami koʻchiriladi. “Hujjatning kelib tushgan indeksi” ustuniga oluvchi tashkilot tomonidan berilgan indeks kiritiladi, roʻyxatdan oʻtkazish shtampidan koʻchiriladi. Hujjat ijro etilgandan soʻng hujjatlar yigʻmajildi nomenklaturasi boʻyicha yigʻmajild tartib raqami bilan yoki boshqa indekslari bilan toʻldiriladi. “Hujjat sarlavhasi” ustuniga hujjatdagi sarlavha yoki hujjatning qisqacha mazmuni koʻchiriladi. “Rezolyutsiya” ustuniga hujjatdan topshiriqning asosiy mazmuni, muallif va rezolyutsiya sanasi koʻchiriladi. “Ijro etish muddati” ustuniga yil, kun, oy, yaʼni hujjat ijro etilishi kerak boʻlgan muddat uch juft arab raqamida qoʻyiladi. “'Ijro etilishi haqida belgi” ustuniga masalani mohiyati boʻyicha hal qilinishi qisqacha yoziladi yoki javob hujjatning sanasi va indeksi kiritiladi. “Yigʻmajildning tartib raqami” ustuniga hujjat yigʻmajildi nomenklaturasiga muvofiq hujjat yigʻmajildi indeksi kiritiladi. Jismoniy va yuridik shaxslarning murojaatlari belgilangan shakldagi roʻyxatdan oʻtkazish-nazorat kartochkalarida roʻyxatdan oʻtkaziladi. 37. Hujjatlarni roʻyxatdan oʻtkazish uchun hisoblash texnikasidan foydalanish mumkin. 38. Roʻyxatdan oʻtkazish-nazorat kartochkalari kartotekalarga joylashtiriladi. Maʼlumotnoma kartotekasi ikki qismga: bajarilgan va bajarilmagan hujjatlarga boʻlinadi. Kartotekaning birinchi qismi boʻlimlari va ruknlari hujjatlar yigʻmajildi nomenklaturasi boʻlimlari va ruknlariga muvofiq boʻladi, yaʼni kartoteka boʻlimlari muassasaning tarkibiy boʻlinmalariga, ruknlari esa — hujjatlar yigʻmajildi sarlavhalariga va ularning nomenklatura boʻyicha indekslariga muvofiq keladi. Korrespondentlar, tarkibiy boʻlinmalar (ijrochilar)ning nomlari yoki oyning kuni ijro etilmagan hujjatlardagi kartotekaning ikkinchi qismi boʻlimlari hisoblanadi. 39. Ikkinchi qism boʻlimlaridagi kartochkalar hujjatlarning ijro etilishiga koʻra, ularga qoʻyilgan zaruriy belgilar bilan kartoteka birinchi qismining tegishli boʻlimiga va rukniga qayta joylashtiriladi. 40. Aniq vazifalarga koʻra tashkilotlarda, maʼlumot kartotekalaridan tashqari, jismoniy va yuridik shaxslarning murojaatlari boʻyicha kartotekalar va idoraviy normativlarga, buyruqlarga, qarorlarga tematik kartotekalar tashkil etilishi mumkin. 41. Hisobga olish kartochkalari hujjatlarni mashinada ishlashda hujjatlarning vazifalari, nomlari va kodlari boʻyicha, har qaysi turning ichida esa — boʻlinmalarning tartib raqamlari yoki nomlari boʻyicha turkumlanishi mumkin. Hisobga olinadigan hujjatlar katta hajmda boʻlganda tez-tez boʻladigan soʻrovlarga tegishli ravishda hujjatlarni ishlashning avtomatlashtirilgan tizimini joriy etish maqsadga muvofiqdir. 42. Roʻyxatdan oʻtkazilgan barcha hujjatlarning ijro etilishi nazorat qilinadi. Ijroni nazorat qilish hujjatni nazoratga qoʻyishni, tarmoqni ijtimoiy-iqtisodiy rivojlantirishning eng muhim va ustuvor masalalari boʻyicha nazorat qilish rejasini ishlab chiqish va amalga oshirishni, ijroning borishini dastlabki tekshiruvni va taxlilini, hujjatlar ijrosini nazorat qilish natijalarini hisobga olish va umumlashtirishni, rahbariyatni xabardor qilishni, oʻz vaqtida va sifatli ijroni taʼminlamagan rahbarlar, mansabdor shaxslar va xodimlarga nisbatan shaxsan javobgarlik choralarini koʻrishni oʻz ichiga oladi. Oʻzbekiston Respublikasi Prezidentining farmonlari, farmoyishlari va topshiriqlari, shuningdek Oʻzbekiston Respublikasi Vazirlar Mahkamasining qarorlari va farmoyishlari roʻyobga chiqarilishini nazorat qilish Vazirlar Mahkamasining 1999-yil 12-yanvardagi 12-son qarori bilan tasdiqlangan Asosiy qoidalarga muvofiq amalga oshiriladi. Nazorat qilish boʻyicha asosiy ishlar quyidagi sxemalar boʻyicha amalga oshiriladi: 1-sxema — Oʻzbekiston Respublikasi Prezidentining farmonlari, farmoyishlari va topshiriqlari hamda uning apparati xodimlarining topshiriqlari ijro etilishi va ularning amalga oshirilishi ustidan nazoratni tashkil etish (1-Ilova); 2-sxema — Oʻzbekiston Respublikasi Vazirlar Mahkamasi qarorlari va farmoyishlarini tayyorlash, ijro etish va ularning amalga oshirilishi ustidan nazoratni tashkil etish (2-Ilova); 3-sxema — vazirliklar va idoralar apparatiga kelib tushgan xat-xabarlarning hisobga olinishi, harakati va ularning ijro etilishi ustidan nazoratni tashkil etish (3-Ilova); 4-sxema — vazirliklar va idoralarda jismoniy va yuridik shaxslarning murojaatlarini koʻrib chiqishni tashkil etish va ularning ijrosini nazorat qilish (4-Ilova). 43. Tashkiliy-boshqaruv hujjatlarining ijro etilishini nazorat qilish tashkilot rahbariyati topshirigʻi boʻyicha ishlar boshqarmasi, umumiy boʻlim, kanselyariya tarkibiga kiruvchi maxsus xizmat, maxsus tayinlanadigan guruh yoki shaxs tomonidan amalga oshiriladi. 44. Ijro etish muddatlari hujjat imzolangan (tasdiqlangan) sanadan boshlab kalendar kunlarda hisoblanadi. Ijro etishning oxirgi sanasi hujjat matnida yoki rahbar rezolyutsiyasida koʻrsatiladi. 45. Vazirlar Mahkamasi topshiriqlari hujjat joʻnatilgan kundan boshlab 10 kalendar kun mobaynida bajarilishi kerak, agar boshqa muddat belgilanmagan boʻlsa. 46. Qonunchilikni va Hukumat qarorlarini Oʻzbekiston Respublikasi qabul qilgan qonunlarga muvofiqlashtirish boʻyicha topshiriqlar bir oy mobaynida bajarilishi kerak, agar Oliy Majlis qarorida boshqa muddat nazarda tutilmagan boʻlsa. Qonunlar loyihalari yuborilgan vazirliklar va idoralar rahbarlari — 7 kalendar kun mobaynida, qarorlar loyihalari boʻyicha — 3 kalendar kun, farmoyishlarning loyihalari boʻyicha esa koʻpi bilan — 2 kalendar kun mobaynida xulosa berishga majburdirlar. 47. Hujjatlarning ijro etilishini toʻxtatib qoʻyish, shuningdek ularni bekor qilish yoki oʻzgartirish huquqiga faqat yuqori tashkilot, hujjatning muallif tashkiloti va davlat nazorat organlari egadirlar. 48. Hujjat vazifalar, topshiriqlar, soʻrovlar bajarilgandan soʻng natijalari manfaatdor muassasalarga va shaxslarga xabar qilingandan keyin yoki ijro boshqa hujjatlar tasdiqlangandan soʻng ijro etilgan deb hisoblanadi va nazoratdan chiqariladi. Ijro natijalari roʻyxatdan oʻtkazish-nazorat kartochkalarida belgilanadi. 49. Nazorat kartochkalari boʻyicha ijrochining nazorat qilinishi va tekshirilishi lozim boʻlgan hujjatlar roʻyxati (5-Ilova): 1a, 1b Oʻzbekiston Respublikasi Prezidenti farmonlari, farmoyishlari, topshiriqlarining bayonnomalari, topshiriqlariga (yozma va ogʻzaki), Oʻzbekiston Respublikasi Prezidenti Kotibiyati va Davlat maslahatchilarining topshiriqlari. 2a, 2b Oʻzbekiston Respublikasi Vazirlar Mahkamasining qarorlari, farmoyishlari, Oʻzbekiston Respublikasi Vazirlar Mahkamasining va uning Rayosati majlislari bayonlari; Oʻzbekiston Respublikasi Bosh vaziri, Bosh vazir oʻrinbosarlarining topshiriqlari, tashkilotlar kollegial organlarining buyruqlari, qarorlari. 50. Nazorat qilinadigan hujjatlar kartochkalari (nazorat kartochkasi) hujjatlarni ijro etish muddatlari, ijro etuvchilar, hujjatlar guruhlari boʻyicha turkumlanadi. 51. Ijroning borishini tekshirish barcha bosqichlarda muddati tugagungacha quyidagi tartibda amalga oshiriladi: keyingi yillar topshiriqlari — yiliga kamida bir marta; joriy yilning keyingi oylari topshiriqlari — har oyda kamida bir marta; joriy oy vazifalari, topshiriqlari — har oʻn kunda, muddati tugagunga qadar besh kun avval. Nazorat xizmati (guruhi) tarkibiy boʻlinmalarda hujjatlarning bajarilishi bilan bogʻliq ishlarning ahvolini doimo tahlil qiladi, tegishli rahbarlarni ular tomonidan taʼsirchan chora-tadbirlar koʻrish uchun ijro intizomining ahvoli toʻgʻrisida muntazam ravishda xabardor qiladi, keyingi oyda ijro etilishi lozim boʻlgan Oʻzbekiston Respublikasi Prezidenti, uning apparatining nazoratidagi topshiriqlari, Vazirlar Mahkamasining qarorlari va farmoyishlari roʻyxatini har oyning 25 kunida taqdim etadi, hujjatlarni nazoratdan chiqarish toʻgʻrisidagi takliflarning oʻz vaqtida tayyorlanishini taʼminlaydi. 52. Ishlar boshqarmasi, umumiy boʻlim, kanselyariya, kotib rahbar tomonidan belgilangan muddatda hujjatlar ijrosining borishi va ularning natijalari toʻgʻrisidagi maʼlumotlarni hisobga oladi va umumlashtiradi. 53. Hujjatlar yigʻmajildlari nomenklaturasi — tashkilotda yuritiladigan belgilangan tartibda rasmiylashtirilgan va ularni saqlash muddatlari koʻrsatilgan holda tartibga solingan hujjatlar yigʻmajildlari sarlavhalari roʻyxatidir. 54. Tashkilotlarda tarkibiy boʻlinmalar, jamoat tashkilotlarining hujjatlar yigʻmajildlari nomenklaturalari va ular asosida — barcha tashkilotlarning hujjatlar yigʻmajildlari yigʻma nomenklaturasi tuziladi. 55.Tarkibiy tuzilmalar va jamoat tashkilotlari hujjatlar yigʻmajildlari nomenklaturasi yetakchi mutaxassislar jalb qilingan holda, hujjatlar uchun javobgar shaxs tomonidan tuziladi, idoraviy arxiv bilan kelishiladi va uning rahbari tomonidan imzolanadi (6-Ilova). 56. Hujjatlar yigʻmajildlari yigʻma nomenklaturasi ishlar boshqarmasi, umumiy boʻlim, kanselyariya, kotib tomonidan tuziladi, tashkilotlarning markaziy ekspert (ekspert) komissiyasi (MEK, EK) soʻngra arxiv muassasasining ekspert-tekshiruv komissiyasi (ETK) bilan kelishiladi va tashkilotlar rahbari tomonidan tasdiqlanadi (7-Ilova). 57. Hujjatlarni davlat saqloviga topshirmaydigan tashkilotlar hujjatlar yigʻmajildlari nomenklaturasini yuqori tashkilotning MEK (EK)si bilan kelishib olishadi. 58. Hujjatlar yigʻmajildlari nomenklaturasini tuzishda namunaviy va taxminiy hujjatlar yigʻmajildi nomenklaturasiga, namunaviy va idoraviy roʻyxatlar saqlash muddatiga, idoraviy arxivlar ishlarining asosiy qoidalariga amal qilinishi lozim. 59. Hujjatlar yigʻmajildlari nomenklaturasiga tashkilot ishlarining barcha hujjatlashtirilgan uchastkalarini aks ettiruvchi hujjatlar yigʻmajildi sarlavhalari, shu jumladan maʼlumot va nazorat kartochkalari, shaxsiy hujjatlar yigʻmajildlari, hujjatlar yigʻmajildlari nomenklaturasi kiritiladi. 60. Har bir hujjatlar yigʻmajildiga tarkibiy boʻlinma indeksidan (tarkibiy boʻlinmalar klassifikatsiyasi boʻyicha) hujjatlar yigʻmajildlari nomenklaturasi boʻyicha tartib raqamidan iborat boʻlgan indeks beriladi (masalan: 03-12). Hujjatlar yigʻmajildida bir nechta jildlar (qismlar) mavjud boʻlganda indeks har bir jildga “I j, II j,” qoʻshimchasi bilan qoʻyib chiqiladi. 61. Tashkilotda kelgusi kalendar yilga hujjatlar yigʻmajildlari nomenklaturasi kelgusi yilning oxirgi choragida, belgilangan shaklda tuziladi, zarur boʻlgan nusxada chiqariladi va 1-yanvardan boshlab harakatga tushiriladi. Hujjatlar yigʻmajildi nomenklaturasi tashkilot funksiyalari va tuzilmalari oʻzgargan taqdirda, biroq 5 yilda kamida bir marta qayta tuziladi va kelishib olinadi. U har yili tegishli toʻgʻrilashlar bilan qayta tuziladi va tasdiqlanadi. Tashkilot hujjatlar yigʻmajildlari yigʻma nomenklaturasining birinchi nusxasi ishlar boshqarmasida, umumiy boʻlimda, kanselyariyada, kotibda saqlanadi, ikkinchisidan — ish nusxasi sifatida foydalaniladi, uchinchisi — idora arxivida turishi kerak, toʻrtinchisi — hujjatlar yigʻmajildlari nomenklaturasi kelishib olingan arxiv muassasasida qoladi. 62. Yil davomida tasdiqlangan hujjatlar yigʻmajildlari nomenklaturasiga hujjatlar yigʻmajildi yuritilganligi toʻgʻrisidagi, yangi hujjatlar yigʻmajildlari kiritilganligi toʻgʻrisidagi maʼlumotlar kiritiladi. Yil oxirida unga turlari va yuritilgan hujjatlar yigʻmajildlari toʻgʻrisidagi yakuniy maʼlumotlar kiritiladi. Tashkilot hujjatlar yigʻmajildlari nomenklaturasining yakuniy yozuvi tarkibiy boʻlinmalarning hujjatlar yigʻmajildlari nomenklaturasining yakuniy yozuvlari asosida tuziladi. 63. Hujjatlar yigʻmajildini shakllantirish — bu hujjatlar yigʻmajildlari nomenklaturasiga muvofiq hujjatlar yigʻmajildlaridagi ijro etilgan hujjatlarni guruhlarga boʻlishdir. 64. Hujjatlar yigʻmajildlarini shakllantirishda quyidagi qoidalarga rioya qilish zarur: hujjatlar yigʻmajildiga nomenklatura boʻyicha hujjatlar yigʻmajildi sarlavhalariga muvofiq faqat ijro etilgan, toʻgʻri rasmiylashtirilgan hujjatlarni joylashtirish; hujjatlar yigʻmajildida bitta kalendar yilning hujjatlarini guruhlash, yildan-yilga oʻtuvchi hujjatlar yigʻmajildlari bundan mustasno; hujjatlar yigʻmajildlarida doimiy va vaqtinchalik saqlanadigan hujjatlarni alohida guruhlash; hujjatlar yigʻmajildiga mashina yozuvlarini umumiy asoslarda joylashtirish. Hujjatlar yigʻmajildiga qaytarish lozim boʻlgan, ortiqcha nusxalar, xomaki qoʻl yozmalar joylanmasligi kerak. Hujjatlar yigʻmajildi 250 varaqdan oshmasligi kerak. 65. Boshqaruv hujjatlari hujjatlar yigʻmajildlarida turlari boʻyicha va unga taalluqli ilovalar bilan xronologiya boʻyicha guruhlanadi. Boshqaruv hujjatlari bilan tasdiqlangan ustavlar, nizomlar, yoʻriqnomalar ularga ilova boʻlib hisoblanadi va koʻrsatib oʻtilgan hujjatlar bilan birga guruhlanadi. Agar ular mustaqil hujjat sifatida tasdiqlangan boʻlsa, u holda ular alohida hujjatlar yigʻmajildlarida guruhlanadi. Asosiy faoliyat boʻyicha buyruqlar shaxsiy tarkib boʻyicha buyruqlardan alohida guruhlanadi. Yuqori tashkilotlar topshiriqlari va ularni ijro etish boʻyicha hujjatlar tashkilotlar faoliyati yoʻnalishlari boʻyicha hujjatlar yigʻmajildlarida guruhlanadi. Tasdiqlangan rejalar, hisobotlar, smetalar, limitlar, titul roʻyxatlari ularning loyihalaridan alohida guruhlanadi. Shaxsiy hujjatlar yigʻmajildlaridagi hujjatlar ularning kelib tushishiga koʻra xronologik tartibda joylanadi. Mazkur tashkilot va uning tasarrufidagi tashkilotlar ishlari masalalari boʻyicha jismoniy va yuridik shaxslarning murojaatlari, ularning koʻrib chiqilishi va ijro etilishi boʻyicha barcha hujjatlar fuqarolarning shaxsiy masalalar boʻyicha arizalaridan alohida guruhlanadi. Hujjatlar ushbu hujjatlar yigʻmajildlariga xronologik yoki alfavit tartibida joylanadi. 66. Yozishmalar, qoidaga koʻra, kalendar yil davri boʻyicha guruhlanadi va xronologik tartibda ketma-ket turkumlanadi, javob hujjati soʻrov hujjatidan keyin joylashtiriladi. Oʻtgan yilda boshlangan muayyan masala boʻyicha yozishmalar qayta boshlanganda hujjatlar oʻtgan yilgi hujjatlar yigʻmajildi indeksi koʻrsatilgan holda joriy yilning hujjatlar yigʻmajildiga kiritiladi. Tashkilotlar faoliyatining xususiyatiga koʻra yozishmalar oʻquv yili, chaqiruv muddati doirasida ham guruhlanishi mumkin. 67. Tashkilotlar ularning faoliyatida va tasarrufidagi tashkilotlar faoliyatida vujudga keladigan doimiy muddatda saqlanadigan hujjatlarning tanlab olinishini, hisobga olinishini, saqlanishini, ishlanish sifatini va ushbu hujjatlarni oʻz vaqtida davlat saqloviga berishni taʼminlaydilar. Doimiy va uzoq vaqt (10 yildan koʻproq) muddatda saqlanadigan hujjatlarni saqlash uchun tashkilotlarda idoraviy arxivlar tashkil etiladi yoki ularning funksiyalari boshqa tarkibiy boʻlinma (maxsus ajratilgan mansabdor shaxs)larga yuklanadi. Doimiy va uzoq vaqt muddatda saqlanadigan tugallangan hujjatlar yigʻmajildlari maʼlumot ishlari uchun tarkibiy boʻlinmalarda ikki yil davomida qoldiriladi, keyin esa tashkilotlar rahbarlari bilan kelishgan holda idoraviy arxivga topshiriladi. Hujjatlarni idoraviy arxivga topshirishga tayyorlash quyidagilarni oʻz ichiga oladi: hujjatlarning muhimlik qiymati ekspertizasini oʻtkazish; hujjatlar yigʻmajildlarini rasmiylashtirish; hujjatlar yigʻmajildlarining roʻyxatini tuzish; hujjatlar va hujjatlar yigʻmajildlarini yoʻq qilishga ajratish toʻgʻrisida dalolatnomalar tuzish. 68. Hujjatlarning muhimlik qiymatini ekspertiza qilishni tashkil etish va oʻtkazish, shuningdek idoraga qarashli tashkilotlarning ekspert xizmati faoliyatini nazorat qilish uchun tashkilotlarda doimiy faoliyat koʻrsatuvchi markaziy ekspert komissiyalari (MEK) tashkil etiladi. Vazirliklar, idoralarning tasarrufidagi tashkilotlari va tarkibiy boʻlinmalarida hamda jamoat tashkilotlarining markaziy organlarida doimiy faoliyat koʻrsatuvchi ekspert komissiyalari (EK) tashkil etiladi. Ekspert komissiyalari haqidagi nizomlar amaldagi namunaviy nizomlar asosida ishlab chiqiladi, arxiv muassasalari bilan kelishiladi va tashkilot rahbari tomonidan tasdiqlanadi. Ekspert komissiyalari maslahat organlari hisoblanadi, ularning qarorlari tashkilotlar rahbarlari tomonidan tasdiqlanadi. (MEK, EK) yigʻilishlari bayonlashtiriladi. Muhimlik qiymatini ekspertiza qilish hujjatlar yigʻmajildlari nomenklaturalari va saqlanish muddatlari koʻrsatilgan, doimiy saqlanadigan hujjatlar yigʻmajildlari varaqlab koʻrib chiqilgan hamda “ETK” (“ekspert-tekshiruv komissiyasi” belgisi qoʻyilgan hujjatlar (namunaviy, idoraviy) roʻyxatlari asosida oʻtkaziladi. Muhimlik qiymati ekspertizasi natijalari boʻyicha doimiy va uzoq vaqt saqlanadigan hujjatlar roʻyxati tuziladi. Hujjatlar va hujjatlar yigʻmajildlarini yoʻq qilishga tanlab olish dalolatnoma bilan rasmiylashtiriladi; hujjatlar va hujjatlar yigʻmajildlarini yoʻq qilishga ajratish toʻgʻrisidagi dalolatnomalar ekspert komissiyasi majlislarida hujjatlar yigʻmajildlari roʻyxatlari bilan bir vaqtning oʻzida koʻrib chiqiladi. Hujjatlarni davlat saqloviga topshiruvchi tashkilotlar uchun dalolatnomalar, doimiy saqlanadigan hujjatlar yigʻmajildlari roʻyxati arxiv muassasalarining ETK tomonidan tasdiqlangandan soʻng, tashkilot rahbari tomonidan tasdiqlanadi. Dalolatnomalar tasdiqlangandan keyin yoʻq qilishga ajratilgan hujjatlar va hujjatlar yigʻmajildlari hujjatlashtirishni taʼminlash xizmati yoki tashkilotning idoraviy arxivi xodimlari tomonidan ikkilamchi xom ashyo tayyorlovchi idoraga topshiriladi. 69. Doimiy va uzoq vaqt saqlanadigan va shaxsiy tarkib boʻyicha hujjatlar yigʻmajildlari toʻliq rasmiylashtiriladi, unda quyidagilar nazarda tutiladi: hujjatlar yigʻmajildlarini tikish yoki muqovalash, hujjatlar yigʻmajildidagi varaqlarni tartib raqamlari bilan belgilash, hujjatlar yigʻmajildini tasdiqlovchi varaqni tuzish, zarur hollarda hujjatlarning ichki roʻyxatini tuzish, hujjatlar yigʻmajildi muqovalari rekvizitlarini rasmiylashtirish. Hujjatlar yigʻmajildlari varaqlari qora grafit qalam bilan yoki raqamlagich bilan varaqning yuqoridagi oʻng burchagiga, hujjat matniga tegib ketmasdan tartib raqami bilan belgilanadi. Bir tomonga tikilgan har qanday shakldagi varaq bitta varaq sifatida tartib raqami bilan belgilanadi. Agar varaq joylangan va oʻrtasidan tikilgan boʻlsa, u ikkita varaq sifatida tartib raqami bilan belgilanadi. Hujjatdan alohida varaqda tuzilgan rezolyutsiya tegishli hujjatga yelimlanadi va alohida varaq sifatida tartib raqami bilan belgilanadi. 70. Doimiy va uzoq vaqt saqlanadigan hujjatlar yigʻmajildi muqovasi belgilangan shakl boʻyicha rasmiylashtiriladi (8-Ilova). Doimiy va uzoq saqlanadigan hujjatlar yigʻmajildlari muqovalaridagi yozuvlarga yil tugagach aniqliklar kiritiladi: hujjatlar yigʻmajildlari muqovasidagi sarlavhalarning tikilgan hujjatlar mazmuniga muvofiqligi tekshiriladi, zarur hollarda hujjatlar yigʻmajildi sarlavhalariga qoʻshimcha maʼlumotlar kiritiladi (buyruqlar, bayonlar, hisobot turlari va shakllarining tartib raqamlari qoʻyib chiqiladi va h.k.). Muqovadagi sana hujjatlar yigʻmajildining yuritila boshlangan va tugallangan yiliga muvofiq kelishi kerak, hujjatlar yigʻmajildi yuritila boshlanganidan ancha ilgari yillarga oid hujjatlar mavjud boʻlgan hujjatlar yigʻmajildida sana ostiga “... yillarga doir hujjatlar mavjud” deb yozib qoʻyiladi. Bir nechta jildlar (qismlar)dan iborat boʻlgan hujjatlar yigʻmajildlari muqovalariga har qaysi jild (qism) hujjatlarining oxirgi sanasi qoʻyib chiqiladi. Aniq kalendar sanasi belgilanganda kun, oy, yil koʻrsatiladi. Kun va yil arab raqamlarida belgilanadi, oy nomi soʻz bilan yoziladi. Tashkilot (uning tarkibiy boʻlinmasi) nomi hujjatlar yigʻmajildi hujjatlari qamrab oladigan davr davomida oʻzgarganda yoki hujjatlar yigʻmajildi boshqa tashkilot (tarkibiy boʻlinma)ga berilganda muqovaga ushbu tashkilot (tarkibiy boʻlinma)ning yangi nomi yozib qoʻyiladi. Doimiy va uzoq vaqt saqlanadigan hujjatlar yigʻmajildlari muqovalardagi yozuvlar aniq, oʻchmaydigan qora siyoh yoki tush bilan yozilishi lozim. Hujjatlar yigʻmajildi oxirida alohida varaqqa tasdiqlovchi yozuv joylanadi, unda hujjatlar yigʻmajildining raqamlangan varaqlari soni raqam va soʻz bilan koʻrsatiladi. Tasdiqlovchi yozuv uni tuzgan xodim tomonidan lavozimi va tuzgan sanasini koʻrsatilgan holda imzolanadi. 71. Doimiy va uzoq vaqt saqlanadigan va muhimlik qiymati ekspertizasidan oʻtkazilgan, mazkur talablarga muvofiq rasmiylashtirilgan shaxsiy tarkib boʻyicha tugallangan hujjatlar yigʻmajildlari boʻyicha har yili roʻyxatlar tuziladi. Vaqtincha saqlanadigan hujjatlar yigʻmajildlariga roʻyxatlar tuzilmaydi. Tarkibiy tuzilmalarning hujjatlar yigʻmajildlari roʻyxatlari hujjatlar uchun javobgar xodim tomonidan bevosita idoraviy arxivning uslubiy rahbarlari ostida tuziladi. Roʻyxatlar doimiy saqlanadigan, uzoq vaqt saqlanadigan hujjatlar yigʻmajildlariga, shaxsiy tarkib boʻyicha hujjatlar yigʻmajildlariga va bir turdagi (mavzular boʻyicha hisobotlar, ratsionalizatorlik takliflar va h.k.) hujjatlar yigʻmajildlariga alohida-alohida tuziladi. Hujjatlar yigʻmajildlarining roʻyxatlari tashkilotlarning har bir tarkibiy boʻlinmalari hujjatlar yigʻmajildlariga, tarkibsiz tashkilotlarda uning faoliyati jarayonida tashkil topgan har bir kalendar yilda yuritilgan barcha hujjatlar yigʻmajildlariga tuziladi. Tarkibiy boʻlinmalar tomonidan tayyorlangan roʻyxatlar idoraviy arxiv tayyorlagan tashkilotlar yigʻma roʻyxatini tayyorlash uchun asos boʻlib xizmat qiladi va ular boʻyicha u hujjatlar yigʻmajildlarini davlat saqloviga topshiradi. Tashkilotlar tarkibiy boʻlinmalarining roʻyxatlari ikki nusxada tuziladi, ulardan bittasi hujjatlar yigʻmajildlari bilan birga idoraviy arxivga beriladi, ikkinchisi esa — nazorat nusxasi sifatida tarkibiy boʻlinmada qoldiriladi (9-Ilova); uzoq vaqt saqlanadigan hujjatlar yigʻmajildlaridagi roʻyxatlar “saqlash muddati, roʻyxatlar boʻyicha modda” qoʻshimcha ustuniga ega boʻladi. Roʻyxatlarning har qaysi nusxasining oxirida arxivga amalda berilgan (qabul qilingan) hujjatlar yigʻmajildlari soni, mavjud boʻlmagan hujjatlar yigʻmajildlari tartib raqamlari raqamlar va soʻz bilan koʻrsatiladi, qabul qilish topshirishni amalga oshiruvchi xodimlarning imzolari qoʻyiladi, sanasi koʻrsatiladi. 72. Hujjatlar yigʻmajildlari bilan birga idoraviy arxivga hujjatlardagi roʻyxatdan oʻtkazish-nazorat kartochkalari, hujjatlar roʻyxatga alohida birlik sifatida kiritiladigan roʻyxatdan oʻtkazish daftarlari beriladi. 73. Idoraviy arxiv mudiri hujjatlarni va hujjatlar yigʻmajildlarini qabul qilishda ularning toʻgʻri toʻldirilganligini tekshiradi. 74. Hujjatlar va hujjatlar yigʻmajildlari arxivda Oʻzbekiston Respublikasi Vazirlar Mahkamasi huzuridagi Bosh arxiv boshqarmasi tomonidan belgilangan tartibda saqlanadi. 75. Hujjatlar yigʻmajildlari arxivdan tashkilotlar xodimlari soʻrovlari boʻyicha tilxat bilan beriladi. Arxivdan olingan hujjatlarga biror-bir belgi qoʻyish va yozuvlar tagiga chizish taqiqlanadi. 76. Doimiy saqlanadigan hujjatlar yigʻmajildlaridan hujjatlarni olib qoʻyishga va berishga ruxsat etilmaydi. Istisno hollarda prokuratura va sud organlarining soʻrovlari boʻyicha, tashkilot rahbarining ruxsati bilan olish olib qoʻyilgan hujjatning aniq tasdiqlangan nusxasini hujjatlar yigʻmajildida majburiy qoldirish va hujjatning aslining olinishi sabablari toʻgʻrisidagi dalolatnomani solib qoʻyish yoʻli bilan amalga oshiriladi. Arxivdan olingan hujjatlar zarurati tugashi bilanoq, biroq 15 kundan kechiktirmasdan arxivga qaytarilishi kerak. Arxiv mudiri hujjatlar va hujjatlar yigʻmajildlarining oʻz vaqtida qaytarilishini nazorat qilib boradi. 77. Tashkilotda ishlamaydigan shaxslarni hujjatlar yigʻmajildlaridan foydalanishga qoʻyish faqat tashkilot rahbarining yozma ruxsatnomasi boʻyicha amalga oshiriladi. 78. Hujjatlar yigʻmajildlari va hujjatlar idoraviy arxivda 15 yil davomida saqlanadi, shundan soʻng belgilangan tartibda Oʻzbekiston Respublikasi Markaziy davlat arxiviga beriladi. 79. Arxiv mudiri zimmasiga arxivga topshirilgan hujjatlar yigʻmajildlarining saqlanishi, ularni davlat saqloviga topshirish uchun tayyorlash uchun javobgarlik yuklanadi. Vazirliklar va idoralar uchun Boshqaruvning hududiy tarmoq organlari va korxonalar uchun Vazirlik va idoralar uchun _____yilda tarkibiy boʻlinma (jamoat tashkiloti)da yuritilgan hujjatlar yigʻmajildlari turlari va soni toʻgʻrisidagi yakuniy yozuv _______yilda tashkilotda yuritilgan hujjatlar yigʻmajildlari turlari va soni toʻgʻrisidagi yakuniy yozuv Hujjatlar yigʻmajildlari arxiv roʻyxatini tasdiqlovchi varaq shakli